***UPUTE O NAČINU PRIJAVLJIVANJA I AKTIVNOSTIMA NAUČNOG ISTRAŽIVANJA***

**Centar za razvoj i podršku (CRP) iz Tuzle od jula 2024. zajedno sa svojim partnerima Vlada Tuzlanskog kantona, Brodsko-posavska županija i Sveučilište u Slavonskom Brodu, realizuje projekat SMART STEP - „Pametna rješenja u energetskoj tranziciji proizvodnih preduzeća“ koji je finansiran od strane Evropske unije u okviru prekograničnog programa Interreg VI-A IPA Program Hrvatska -Bosna i Hercegovina-Crna Gora 2021-2027. Projektno područje Tuzlanski kanton (BiH) i Brodsko-posavska županija (Hrvatska).**

Projekat predstavlja efikasan odgovor na ključne prepreke za hitno potrebnu dekarbonizaciju malih i srednjih preduzeća (MSP-a) na projektnom području, koja su do sada bila zanemarena u politikama energetske efikasnosti Bosne i Hercegovine (BiH) i Republike Hrvatske (RH). MSP-a imaju veliki potencijal za povećanje energetske efikasnosti u svojim poslovnim procesima, ali zbog različitih prepreka taj potencijal još nije iskorišten.

Jedan od ciljeva ovog projekta je provesti naučno istraživanje kako bi se precizno utvrdila trenutna potrošnja energije MSP-a na projektnom području, kao i ključni parametri njihove energetske efikasnosti. Ovo će poslužiti kao temelj za uspostavu klasifikacije energetske efikasnosti (energetski razredi A-G) koja će važiti za sve analizirane sektore u BiH i Republici Hrvatskoj. Klasifikacija će se temeljiti na detaljnim energetskim profilima MSP-a, uz stvaranje bogate baze podataka o potrošnji energije, što će omogućiti bolje planiranje i implementaciju mjera za povećanje energetske efikasnosti.

Za navedeno naučno istraživanje u projektnom području i utvrđivanje trenutne potrošnja energije u MSP-a potrebno je analizirati potrošnju energiju kroz anketiranje MSP-a i utvrditi stvarne parametre njihove energetske efikasnosti. U sklopu projekta predviđeno je i da timovi sprovedu studiju slučaja. Studija slučaja podrazumijeva odabir jednog MSP-a kojem će se predložiti tehničko rješenje za optimizaciju proizvodnje i/ili potrošnje energije u proizvodnom procesu. Tehničko rješenje uključuje izradu elaborata i/ili prototipa/modela rješenja gdje CRP Tuzla obezbjeđuje sve neophodne komponente: materijale, alate, softvere, licence, opremu i sl. Svi članovi tima koji izrade najbolje tehničko rješenje će biti nagrađeni vrijednim robnim nagradama (npr. laptopi, mobiteli, električna bicikla, električni romobili i sl.). Nagradni fond za sve članove tima iznosi više od 25.000,00 KM

S toga vas pozivamo da uzmete učešće u ovom projektu i prijavite se za naučno istraživanje kako bi se precizno utvrdila trenutna potrošnja energije MSP-a na projektnom području, kao i ključni parametri njihove energetske efikasnosti.

Da bi se izvršilo naučno istraživanje i prikupljanje podataka, oformiće se **5 timova** koji će analizirati potrošnju energije MSP-a. Jedan tim će sačinjavati **1** **koordinator/ica i 4 studenta/ice**.

***Ko se može prijaviti ?***

Za koordinatora/icu tima može se prijaviti nastavno osoblje sa svih ciklusa studija sa tehničkih fakulteta Univerziteta u Tuzli.

Za članove tima mogu se prijaviti studenti/ce sa svih ciklusa studija sa tehničkih fakulteta Univerziteta u Tuzli.

***Način prijave***

Koordinator/ica i studenti/ce, članovi jednog tima, treba zajedno da popune prijavni obrazac sa svim traženim informacijama.

Prijave se dostavljaju isključivo u elektronskoj formi, putem obrasca koji se nalazi u okviru ovog poziva na E-mail : ervin@crp.org.ba

Rok za dostavljenje prijava/obrasca je 10 dana od dana objave poziva na web stranici CRP Tuzla, odnosno do **13.12.2024. godine do 16.00 sati,** na E-mail: ervin@crp.org.ba

Pregled pristiglih prijava/obrazaca vršiće Komisija formirana od strane CRP Tuzla.

Komisija će razmatrati prijavne obrasce koji su dostavljeni u zadatom roku i predviđenoj formi. Odabir timova koji će učestvovati u ovom naučnom istraživanju vršiće se prema redoslijedu zaprimanja prijave.

Neblagovremene i/ili nepotpune prijave koje nisu dostavljene u traženoj formi neće biti uzete u razmatranje i biće odbačene.

Ukoliko imate bilo kakva pitanja ili su Vam potrebna dodatna pojašnjenja ili informacije, kontakt osoba je: Ervin Đember,Centar za razvoj i podršku (CRP) Tuzla

E-mail: ervin@crp.org.ba

Telefon: 035 255 217, 035 248 340

***OPIS SVIH AKTIVNOSTI I RADNIH ZADATAKA TIMOVA***

***Način rada i analize energetske potrošnje u MSP***

Da bi se izvršilo prikupljanje podataka, oformiće se **5 timova** koji će analizirati potrošnju energije u MSP-a. Jedan tim će sačinjavati **1** **koordinator/ica i 4 studenta/ice**. Koordinator/ica će upravljati timom i biti zadužen/a za realizaciju svih predviđenih aktivnosti koji uključuju analizu potrošnje energije, terenski obilazak i obradu podataka sa terena. Za terenski obilazak biće zaduženi studenti/ce članovi tima.

***Geografsko područje koje pokrivaju timovi***

Tuzlanski kanton

***Radni zadaci koordinatora i studenata***

Koordinator/ica

- upravlja timom i svim aktivnostima tima,

- sarađuje sa predstavnikom CRP Tuzla i mentorom/ekspertom i drugim koordinatorima,

- učestvuje u pripremi istraživanja, analizi i predstavljanju podataka u odgovarajućim izvještajima,

- učestvuje na sastancima, radionicama i drugim projektnim aktivnostima.

Studenti/ce:

- upoznavanje sa predviđenim istraživanjem,

- vrše analizu potrošnje energije u MSP-a,

- obavljaju terenski obilazak MSP-a i anketiranje MSP-a,

- vrše unos podataka u bazu,

- učestvuju na sastancima, radionicama i drugim projektnim aktivnostima

***Glavne aktivnosti timova***

* Obuka timova o metodologiji istraživanja

Obuka je planirana kroz dvije zajedničke prekogranične radionice timova (trodnevna za koordinatore/ice i dvodnevna radionica za studente/ice) iz Tuzlanskog kantona i Brodsko-posavske županije. Radionice će se održati u BiH ili Hrvatskoj.

* Istraživanje prema utvrđenoj metodologiji

Istraživanje uključuje analizu potrošnje energije u MSP-a sa podrčja Tuzlanskog kantona, terenski posjet MSP-a, anketiranje, obradu podataka i unos podataka u već utvrđenu data bazu.

* Radionica za pregled statusa istraživanja

Ova radionica je planirana kao zajednička prekogranična dvodnevna radionica timova (koordinator/ica i studenti/ce) iz Tuzlanskog kantona i Brodsko-posavske županije. Radionice će se održati u BiH ili Hrvatskoj.

* Finalna radionica

Ova radionica je planirana kao zajednička prekogranična dvodnevna radionica timova (koordinator/ica i studenti/ce) iz Tuzlanskog kantona i Brodsko-posavske županije, na kojoj će biti predstavljeni rezultati istraživanja. Radionice će se održati u BiH ili Hrvatskoj.

*U toku obavljanja navedenih aktivnosti, timovi će imati kontinuiranu mentorsku podršku od strane eksperata odabrane konsultantske kuće.*

*Napomena:*

*Pošto se radionice planiraju održavati i u Brodsko-posavskoj županiji, Republika Hrvatska, potrebno je da svi članovi tima imaju važeće pasoše/putovnice sa datumom važenja do kraja 2025. godine (najmanje tri mjeseca duže od namjeravanog datuma odlaska s teritorije BiH).*

***Vremensko trajanje aktivnosti***

Provođenje istraživanja će biti realizovano tokom 2025. godine.

Takmičenje timova će biti organizovano tokom 2026. godine.

***Troškovi angažmana koordinatora i studenata***

Za obavljanje navedenih aktivnosti za članove svih 5 timova koji uključuju po 1 koordinatora/icu i 4 studenta/ice, CRP Tuzla obezbjeđuje plaćanje troškova putovanja (troškovi transporta, smještaja i ishrane) za svakog člana tima.

***Aktivnosti članova tima vezani za takmičenje***

Nakon završenog naučnog istraživanje predviđeno je i da timovi sprovedu studiju slučaja.

Studija slučaja podrazumijeva odabir jednog MSP-a kojem će se predložiti tehničko rješenje za optimizaciju proizvodnje i/ili potrošnje energije u proizvodnom procesu.

Tehničko rješenje uključuje izradu elaborata i/ili prototipa/modela rješenja, gdje CRP Tuzla obezbjeđuje sve neophodne komponente kao npr: materijale, alate, softvere, licence, opremu i sl.

Komisija formirana od strane CRP Tuzla ocijeniće sve elaborate i odabrati pobjednički tim koji je predložio najbolje tehničko rješenje za optimizaciju proizvodnje i/ili potrošnje energije u proizvodnom procesu MSP-a.

Svi članovi pobjedničkog tima će biti nagrađeni vrijednim robnim nagradama (npr. laptopi, mobiteli, električna bicikla, električni romobili i sl.). Nagradni fond za sve članove pobjedničkog tima iznosi više od 25.000,00 KM.